Minja
Minja (arab. المنيا‎ = Al Minyā) – miestas Egipte, vakarinėje Nilo pakrantėje, 245 km į pietus nuo Kairo. Muchafazos centras. Minja dažnai vadinama „Aukštutinio Egipto tiltu“, nes yra ties Aukštutinio ir Žemutinio Egipto sandūra. Prekybinis ir transporto mazgas. Pro miestą eina Kairo–Asuano geležinkelis. Cemento, chemijos, baldų, tekstilės (vilnos, medvilnės), maisto pramonė. Minja yra didžiausias koptų centras Egipte, jų vadinamas Tmone (kopt. ⲑⲙⲟⲛⲏ). Koptai sudaro apie pusę miesto gyventojų. Yra universitetas, muziejus, Suzanos Mubarak menų centras, keletas mečečių (jų tarpe XI a. El Amravio mečetė), koptų katedra, XIX a. rokoko architektūros rūmai.